ต่างชาติตะลุยช้อน6พันล้าน
เครดิตสวิสภัทรเก็บเฉียด5พันล. หุ้นแบงก์อสังหาฯยังน่าสนใจซื้อ
17 ส.ค. 2554

เครดิตสวิสภัทรเก็บเฉียด5พันล. หุ้นแบงก์อสังหาฯยังน่าสนใจซื้อ
ตะลึง! นักลงทุนต่างชาติบุกเอเชีย ช้อนหุ้นไทยหนักกว่า 6,291ล้านบาท เครดิตสวิสเจ้าเดียวเก็บ 3,561 ล้านบาท เชียร์ซื้อหุ้นธนาคารอสังหาฯ
หุ้นเอเชียบวกแรงถ้วนหน้า นำโดยตลาดญี่ปุ่นพุ่งแรง 2.64% เว้นตลาดจีนติดลบแค่ 2 จุด ส่วนดัชนีหุ้นไทยปิดที่จุดสูงสุดของวันที่ระดับ 1,050.67 จุด พุ่งขึ้น 14.31 จุด หรือ 1.38% มูลค่าการซื้อขาย 37,968 ล้านบาท เกิดจากต่างชาติซื้อมากถึง 6,291 ล้านบาท และซื้อในตลาดตราสารหนี้เพียง 503 ล้านบาท 
ทั้งนี้ แรงซื้อหุ้นของนักลงทุนต่างชาติผ่านบริษัทหลักทรัพย์ (บล.) เครดิตสวิส มากที่สุดถึง 3,561 ล้านบาท ตามด้วย บล.ภัทร จำนวน 1,343 ล้านบาท ซึ่งภัทรเป็นหนึ่งในผู้ร่วมจัดงานไทยแลนด์ โฟกัส ในปีนี้ และ บล.ยูบีเอส ซื้อสุทธิ 111 ล้านบาท
ขณะเดียวกันนักลงทุนในประเทศ ถือโอกาสขายมากกว่า 6,159 ล้านบาทผ่าน บล.กิมเอ็ง (ประเทศไทย) จำนวน 1,032 ล้านบาท บล.ธนชาต จำนวน 720 ล้านบาท บล.โนมูระ พัฒนสิน ขายออก 435 ล้านบาท 
แหล่งข่าวจากวงการโบรกเกอร์ เปิดเผยว่า ดัชนีหุ้นปิดที่ 1,050.67 จุด ถือว่ายังต่ำกว่าระดับปิดสูงสุดของปีนี้ ในวันที่6 ม.ค. ที่ 1,050.98 จุด ส่วนเหตุผลของการขายของนักลงทุนไทย น่าจะเห็นว่าราคาหุ้นหลายตัวขึ้นไปทำจุดสูงสุดใหม่ (นิวไฮ) เช่น ธนาคารกรุงเทพ (BBL) บวก 10 บาท ปิดที่ 177 บาท จึงต้องการขายหุ้นเพื่อรอกลับไปซื้อใหม่เมื่อราคาอ่อนตัวลง 
นายจรัมพร โชติกเสถียร กรรมการและผู้จัดการตลาดหลักทรัพย์แห่งประเทศไทย เปิดเผยว่า การที่ดัชนีหุ้นไทยปรับขึ้นสูงถือว่าเป็นไปในทิศทางเดียวกับทุกภูมิภาค ไม่ว่าจะฝั่งสหรัฐ ยุโรป หรือเอเชีย ซึ่งแสดงให้เห็นว่านักลงทุนเชื่อมั่นสถานการณ์ที่เคยเป็นปัจจัยลบอย่างเหตุการณ์ลิเบียมากขึ้น 
เม็ดเงินที่เข้ามาครั้งนี้น่าจะมาจากนักลงทุนที่เคยพักเงินไว้ในตลาดเงินมาลงทุนในตลาดหุ้นมากขึ้น 
สำหรับกรณีที่นักลงทุนต่างชาติซื้อหุ้นไทยระดับถึง 6,000 ล้านบาท แสดงให้เห็นว่าต่างชาติมองตรงที่ปัจจัยพื้นฐานของบริษัทจดทะเบียนที่แข็งแกร่งมากกว่าที่จะแสดงความกังวลเรื่องปัจจัยทางการเมือง 
ทั้งนี้ เห็นได้จากงานไทยแลนด์ โฟกัส ที่กองทุนและต่างชาติส่วนใหญ่สอบถามและมีความกังวลกับเรื่องการเมืองที่น้อยลง ส่วนหนึ่งเป็นเพราะมีความชัดเจนแล้วว่าจะเกิดการเลือกตั้งแน่นอน 
นายวิศิษฐ์ องค์พิพัฒนกุล กรรมการผู้จัดการ บล.ทรีนีตี้ กล่าวว่า วันนี้น่าจะเห็นการโยกการลงทุนจากหุ้นที่ปรับตัวขึ้นมามากไปหาหุ้นที่ราคายังขยับขึ้นมาไม่มากและจ่ายเงินปันผลสูง อาทิ หุ้นอสังหาริมทรัพย์ เช่น บริษัท แลนด์ แอนด์ เฮ้าส์ (LH) และควอลิตี้เฮ้าส์ (QH) รวมถึงหุ้นธนาคารพาณิชย์ ซึ่งแนวโน้มกำไรในไตรมาส 2 ยังดีต่อเนื่อง ในภาวะดอกเบี้ยขาขึ้น ขณะที่กลุ่มพลังงานน่าจะชะลอตัวลงเนื่องจากราคาน้ำมันที่แพงขึ้นมา ทำให้ความต้องการใช้น้อยลง 
ด้านนายธีรพงศ์ จันศิริ ประธานกรรมการบริหาร บริษัท ไทยยูเนี่ยน โฟรเซ่น โปรดักส์ (TUF) เห็นหุ้น TUF ร่วงลงแรงไม่ได้ วันที่ 25 มี.ค. เข้าไปซื้อ 1 แสนหุ้น ราคา 48.50 บาท และวันที่ 28 มี.ค.เข้าไปเก็บเพิ่ม 4 แสนหุ้น ราคา 47.75 บาท แต่ราคาก็ยังสูงกว่าปัจจุบัน ปิดที่ 46.50 บาท